เช่าซื้อช่วยลูกหนี้ลดค่างวด
&nbsp;ผลกระทบจากม็อบเสื้อแดงรายได้ไม่พอจ่ายเว้นค่าปรับ
19 ส.ค. 2554

ผลกระทบจากม็อบเสื้อแดงรายได้ไม่พอจ่ายเว้นค่าปรับ
โพสต์ทูเดย์ — เช่าซื้อรถยึดแผนปรับโครงสร้างหนี้ ยกเว้นค่าปรับล่าช้า ช่วยเหลือลูกหนี้ที่ได้รับผลกระทบจากม็อบ นปช.
นายศักดิ์ชัย พีชะพัฒน์ รองกรรมการผู้จัดการใหญ่ ธนาคารทิสโก้ เปิดเผยว่า ธนาคารพร้อมให้ความช่วยเหลือลูกค้าที่ได้รับผลกระทบจากเหตุการณ์รุนแรง ด้วยการปรับโครงสร้างหนี้และยกเว้นค่าธรรมเนียมต่างๆ ที่เกิดจากเหตุชำระค่างวดล่าช้า ซึ่งขณะนี้ได้มีลูกค้าติดต่อเข้ามาแล้ว 34 ราย แต่คาดว่าจะมีลูกค้ารายย่อยได้รับผลกระทบไม่เกิน 100 ราย และเป็นลูกค้าธุรกิจประมาณ 23 รายเท่านั้น นับว่าน้อยเมื่อเทียบกับฐานลูกค้าเช่าซื้อรถที่มีอยู่ 3 แสนราย
“เราช่วยเหลือลูกค้าเป็นรายๆ มากกว่าการประกาศโดยทั่วไป พิจารณาจากลูกค้าจะมีกำลังส่งเหลือเดือนละเท่าไหร่ หรือถ้าเป็นเช่าซื้อรถก็จะให้ลูกค้าผ่อนเท่าใดก็ได้ เพื่อไม่ให้มีประวัติเป็นหนี้ค้างชำระ ซึ่งเชื่อว่าอีก 23 เดือนสถานการณ์คงดีขึ้น” นายศักดิ์ชัย กล่าว
นายอิสระ วงศ์รุ่ง กรรมการผู้จัดการ บริษัท ลีสซิ่งกสิกรไทย กล่าวว่า บริษัทได้เริ่มสำรวจว่ามีลูกค้ารายใดได้รับผลกระทบจากการชุมนุมบ้าง เพื่อจะได้ให้ความช่วยเหลือด้วยการปรับโครงสร้างหนี้ต่อไป แต่ในขณะนี้ยังไม่พบว่ามีลูกค้ารายย่อยได้รับผลกระทบแต่อย่างใด ซึ่งหากลูกค้ารายใดได้รับผลกระทบก็สามารถติดต่อมายังบริษัทได้ทันที
อย่างไรก็ตาม ในส่วนของลูกค้ารายใหญ่และเป็นลูกค้าของธนาคาร กสิกรไทย ซึ่งเป็นบริษัทแม่ด้วยนั้น ก็ต้องพิจารณาให้ความช่วยเหลือร่วมกัน เช่น ลูกค้ารายใหญ่ที่ให้บริการรถรับส่งแขกของโรงแรมบริเวณราชประสงค์ ก็แจ้งว่าไม่มีรายได้เข้ามา 2 เดือนแล้ว และเหลือค่างวดเพียง 4 เดือนเท่านั้น บริษัทก็ช่วยเหลือให้หยุดส่งค่างวดไว้ก่อนได้ 
“บริษัทนำโปรแกรมปรับโครงสร้างหนี้เดิมที่มีไว้สำหรับช่วยเหลือลูกค้าที่มีปัญหาเรื่องรายได้ไม่เพียงพอมาใช้ได้ทันที ซึ่งที่ผ่านมาเราก็เคยเจอทั้งเหตุวิกฤตเศรษฐกิจ น้ำมันแพง และสึนามิ มาแล้ว ซึ่งก็คงใช้วิธีการช่วยเหลือใกล้เคียงกัน ไม่ได้ไปซ้ำเติมเร่งรัดตามหนี้แต่อย่างใด” นายอิสระ กล่าว
แหล่งข่าวจากธนาคารธนชาตเปิดเผยว่า ธนาคารคงใช้วิธีการปรับโครงสร้างหนี้เพื่อช่วยเหลือลูกค้าที่ได้รับผลกระทบจากเหตุการณ์ชุมนุมของกลุ่ม นปช.เช่นกัน